CELEX: C2007/235/40
Language: el
Date: 2007-10-06 00:00:00
Title: Υπόθεση T-300/07: Προσφυγή-αγωγή της 31ης Ιουλίου 2007 — Ευρωπαϊκή Δυναμική κατά Επιτροπής

6.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 235/22
            
         Προσφυγή-αγωγή της 31ης Ιουλίου 2007 — Ευρωπαϊκή Δυναμική κατά Επιτροπής
   (Υπόθεση T-300/07)
   (2007/C 235/40)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωπος: Ν. Κορογιαννάκης, δικηγόρος)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της Γενικής Διευθύνσεως Πληροφορικής της Επιτροπής περί απορρίψεως της προσφοράς που υπέβαλε η προσφεύγουσα κατόπιν της προσκλήσεως για την υποβολή προσφορών στο πλαίσιο του ανοιχτού διαγωνισμού ENTR/05/078 — Η ΕΥΡΩΠΗ ΣΟΥ Παρτίδα 1 (εργασίες σύνταξης και μεταφράσεων) για τη διαχείριση και συντήρηση της δικτυακής πύλης «η Ευρώπη σου» (ΕΕ 2006/S 143-153057) και περί αναθέσεως της εκτελέσεως της συμβάσεως στον επιλεγέντα ανάδοχο, η οποία κοινοποιήθηκε στην προσφεύγουσα με έγγραφο της 21ης Μαΐου 2007 (στο εξής: απόφαση περί της παρτίδας 1)·
            
         
               —
            
            
               να ακυρώσει την απόφαση της Επιτροπής (ΓΔ Πληροφορικής) περί απορρίψεως της προσφοράς που υπέβαλε η προσφεύγουσα κατόπιν της προσκλήσεως για την υποβολή προσφορών στο πλαίσιο του ανοιχτού διαγωνισμού ENTR/05/078 — Η ΕΥΡΩΠΗ ΣΟΥ Παρτίδα 2 (διαχείριση υποδομής) για τη διαχείριση και συντήρηση της δικτυακής πύλης «η Ευρώπη σου» (ΕΕ 2006/S 143-153057) και περί αναθέσεως της εκτελέσεως της συμβάσεως στον επιλεγέντα ανάδοχο, η οποία κοινοποιήθηκε στην προσφεύγουσα με έγγραφο της 13ης Ιουλίου 2007 (στο εξής: απόφαση περί της παρτίδας 2)·
            
         
               —
            
            
               να υποχρεώσει την Επιτροπή (ΓΔ Πληροφορικής) να αποκαταστήσει τη ζημία που υπέστη η προσφεύγουσα εξαιτίας της συμμετοχής της στη διαδικασία του επίμαχου διαγωνισμού, ύψους 1 125 000 ευρώ όσον αφορά την παρτίδα 1 και 825 000 ευρώ όσον αφορά την παρτίδα 2·
            
         
               —
            
            
               να καταδικάσει την Επιτροπή (ΓΔ Πληροφορικής) στην καταβολή των δικαστικών και άλλων εξόδων στα οποία υποβλήθηκε η προσφεύγουσα στο πλαίσιο της υπό κρίση προσφυγής-αγωγής (στο εξής: προσφυγής), ακόμη και αν αυτή απορριφθεί.
            
         Ισχυρισμοί και κύρια επιχειρήματα
   Προς στήριξη της προσφυγής της, η προσφεύγουσα ισχυρίζεται ότι, στο πλαίσιο της διαδικασίας διαγωνισμού ENTR/05/078 — Η ΕΥΡΩΠΗ ΣΟΥ Παρτίδα 1 (εργασίες σύνταξης και μεταφράσεων) για τη διαχείριση και συντήρηση της δικτυακής πύλης «η Ευρώπη σου» (ΕΕ 2006/S 143-153057) και ENTR/05/078 — Η ΕΥΡΩΠΗ ΣΟΥ Παρτίδα 2 (διαχείριση υποδομής) για τη διαχείριση και συντήρηση της δικτυακής πύλης «η Ευρώπη σου» (ΕΕ 2006/S 143-153057), η ΓΔ Πληροφορικής της Ευρωπαϊκής Επιτροπής ως αναθέτουσα αρχή δεν συμμορφώθηκε προς τις υποχρεώσεις της που απορρέουν από τον δημοσιονομικό κανονισμό (1), τους κανόνες εφαρμογής του και την οδηγία 2004/18/ΕΚ (2), καθώς και από τις αρχές της διαφάνειας και της ίσης μεταχειρίσεως.
   Επίσης, η προσφεύγουσα διατείνεται ότι η αναθέτουσα αρχή προέβη σε ορισμένες προδήλως πεπλανημένες εκτιμήσεις, με αποτέλεσμα να απορριφθεί η προσφορά της προσφεύγουσας. Επιπροσθέτως, η αναθέτουσα αρχή παρέβη, κατά την προσφεύγουσα, την υποχρέωσή της να αιτιολογήσει την απόφασή της και, ειδικότερα, την υποχρέωση να γνωστοποιήσει στην προσφεύγουσα τα συγκριτικά πλεονεκτήματα της επιλεγείσας προσφοράς σε σχέση με την προσφορά της προσφεύγουσας.
   Η προσφεύγουσα ζητεί, συνεπώς, να ακυρωθεί η απόφαση της Ευρωπαϊκής Επιτροπής περί απορρίψεως της προσφοράς της προσφεύγουσας και αναθέσεως της εκτελέσεως της συμβάσεως στον επιλεγέντα ανάδοχο και να καταδικασθεί η καθής-εναγόμενη στην καταβολή των εξόδων στα οποία υποβλήθηκε η προσφεύγουσα στο πλαίσιο της υπό κρίση προσφυγής, ακόμη και αν η προσφυγή απορριφθεί. Επικουρικώς, αν η σύμβαση έχει ήδη εκτελεσθεί κατά τον χρόνο εκδόσεως της αποφάσεως του Πρωτοδικείου ή αν δεν είναι πλέον εφικτή η ακύρωση της προσβαλλομένης αποφάσεως, η προσφεύγουσα ζητεί, βάσει των άρθρων 235 ΕΚ και 288 ΕΚ, χρηματική αποζημίωση, ύψους 1 125 000 ευρώ όσον αφορά την παρτίδα 1 και 825 000 ευρώ όσον αφορά την παρτίδα 2,.
   
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).
   
      (2)  Οδηγία 2004/18/CE του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (ΕΕ L 134, σ. 114).